KOUVOLAN KIHLAKUNNANVIRASTO		12.9.2005
Syyttäjäosasto

				

					Oikeusministeriö
					
					PL 25
					
					00023  VALTIONEUVOSTO

Lausuntopyyntönne 15.6.2005, 5/66/2004

LAUSUNTO RAKENNE- JA RESURSSITYÖRYHMÄN
MIETINNÖSTÄ

Pyydettynä lausuntona viitekohdassa mainitusta mietinnöstä lausun seuraavan:

1. Yleistä

Keskityn lausunnossani arvioimaan henkilöstön kehittämistarpeita paikallistason eli Kymen yhteistoiminta-alueen näkökulmasta. 

Työryhmän kehittämään laskentamalliin sinällään ei ole huomautettavaa. Laskennassa ja sen myötä resurssitarpeessa olisi otettava erityisesti huomioon kaiken kaikkiaan vaikeutunut juttukanta ja erityisesti syyttäjän työtä lisäävänä tekijänä esitutkintayhteistyön lisääminen syyttäjien ja poliisin kesken sekä edelleen yhteistoiminta-alueen keskuspaikan lisääntyvä hallintotyö, mikäli rakenneuudistuksen 18 yksikköä toteutuvat.

2. Työryhmän esitys syyttäjä- ja sihteeriresursseiksi Kymen yhteistoiminta-alueella

Syyttäjätarpeeksi alueella on laskettu 21 syyttäjää. Määrää voidaan tässä vaiheessa, tarkempien tietojen puuttuessa mahdollisesti muuttuvista rakenteista,  pitää hyväksyttävänä. Kymen yt-alueella on erityisesti otettava huomioon itärajan läheisyys juttukantaan ja asianosiin liittyvine erityispiirteineen ja tästä johtuva syyttäjätarve. Samoin talousrikossyyttäjä alueella on välttämätön Kaakkois-Suomen talousrikostorjuntayksikön Kouvolaan sijoittamisen johdosta.

3. Syyttäjien ja sihteerien määrän välinen suhde

Kotkan syyttäjänvirastosta on esitetty vähennettäväksi yksi sihteerihenkilötyövuosi, mistä tässä vaiheessa rakenneuudistusten ollessa vireillä, on vaikea antaa lausuntoa.

Sihteeritarve on suoraan verrannollinen siihen, minkälaiset rakenteet syyttäjälaitokselle tulevaisuudessa kehitetään. Sihteerimäärää harkittaessa huomioon on otettava sihteereille jo tällä hetkellä "sälytetty" syyttäjän työtä avustava haastehakemusten valmistelutyö. Välttämättä sihteerityövoimaa ei näillä näkymin tulisi vähentää. Mikäli tähän  kuitenkin päädytään tulisi vapautuvat resurssit kohdentaa syyttäjien henkilötyövuosiin.

Kymen yt-alueen päällikkö,
johtava kihlakunnansyyttäjä	Irma Rosenius-Sutela